Lieta C‑500/04

Proxxon GmbH

pret

Oberfinanzdirektion Köln

(Finanzgericht Düsseldorf lūgums sniegt prejudiciālu nolēmumu)

Tarifu klasifikācija – Uzgriežņu atslēgas (rokas) un uzgriežņu atslēgu maiņgalviņas

Tiesas spriedums (sestā palāta) 2006. gada 16. februārī

Sprieduma kopsavilkums

1. Prejudiciāli jautājumi – Tiesas kompetence – Ierobežojumi

(EKL 234. pants)

2. Kopējais muitas tarifs – Tarifu pozīcijas – Uzgriežņu atslēgu maiņgalviņas

1. Tā kā Tiesai ir jāizskata lieta par prejudiciālo nolēmumu tarifu klasifikācijas jomā, tai ir jāpaskaidro iesniedzējtiesai kritēriji, kuru pielietojums tai ļautu attiecīgās preces pareizi klasificēt kombinētajā nomenklatūrā, bet tai nav jāuzņemas šī klasificēšana pašai, jo Tiesas rīcībā ne vienmēr ir šim uzdevumam nepieciešamā informācija. Valsts tiesa katrā gadījumā ir labākā pozīcijā, lai veiktu šo uzdevumu.

(sal. ar 23. punktu)

2. Kopējā muitas kodeksa kombinētās nomenklatūras apakšpozīcija 8204 Regulas Nr. 2658/87 par tarifu un statistikas nomenklatūru un kopējo muitas tarifu Pielikumā Nr. 1 tā Regulas Nr. 2388/2000 redakcijā ir interpretējama tādējādi, ka tajā nav ietvertas atsevišķi ievestas uzgriežņu atslēgu maiņgalviņas ar četrkantaino uzgali skrūvēm ar rievu, ar krustiņu, TX (piecstūra gremdgalvas) skrūvēm un sešstūrainas gremdgalvas skrūvēm. Turpretim šī pozīcija ir interpretējama tādējādi, ka tajā ietilpst atsevišķi ievestas četrstūrainās sistēmas sastāvdaļas, kas to izmantošanā tieši neskar savienojuma elementu, kā arī atsevišķi ievestas dinamometriskās četrstūra sistēmas atslēgas.

(sal. ar 28., 33., 37. punktu un rezolutīvās daļas 1.–3. punktu)

TIESAS SPRIEDUMS (sestā palāta)

2006. gada 16. februārī ( )

Tarifu klasifikācija – Uzgriežņu atslēgas (rokas) un uzgriežņu atslēgu maiņgalviņas

Lieta C‑500/04,

par lūgumu sniegt prejudiciālu nolēmumu atbilstoši EKL 234. pantam,

ko Finanzgericht Düsseldorf (Vācija) iesniedza ar lēmumu, kas pieņemts 2004. gada 29. novembrī un Tiesā reģistrēts 2004. gada 2. decembrī, tiesvedībā

Proxxon GmbH

pret

Oberfinanzdirektion Köln.

TIESA (sestā palāta)

šādā sastāvā: A. La Pergola [A. La Pergola] (referents), veicot sestās palātas priekšsēdētāja pienākumus, tiesneši S. fon Bārs [S. von Bahr] un E. Borgs Bartets [A. Borg Barthet],

ģenerāladvokāte K. Štiksa‑Hakla [C. Stix‑Hackl],

sekretārs H. fon Holšteins [H. von Holstein], sekretāra palīgs,

ņemot vērā rakstveida procesu un tiesas sēdi 2005. gada 29. septembrī,

ņemot vērā mutvārdu apsvērumus, ko iesniedza:

– Proxxon GmbH vārdā – D. Ēle [D. Ehle], Rechtsanwalt,

– Luksemburgas valdības vārdā – Z. Šreiners [S. Schreiner] un Ž. K. Nille [J.‑C. Nilles], pārstāvji,

– Eiropas Kopienu Komisijas vārdā – Ž. Otjo [J. Hottiaux] un B. Šima [B. Schima], pārstāvji,

ņemot vērā lēmumu, kas pieņemts pēc ģenerāladvokāta uzklausīšanas, izskatīt lietu bez ģenerāladvokāta secinājumiem,

pasludina šo spriedumu.

Spriedums

1 Lūgums sniegt prejudiciālu nolēmumu attiecas uz to, kā interpretēt kombinētās nomenklatūras (turpmāk tekstā – “KN”) apakšpozīciju 8204 Padomes 1987. gada 23. jūlija Regulas (EEK) Nr. 2658/87 par tarifu un statistikas nomenklatūru un kopējo muitas tarifu (OV L 256, 1. lpp.) Pielikumā Nr. 1 tā Komisijas 2000. gada 13. oktobra Regulas (EK) Nr. 2388/2000 (OV L 264, 1. lpp., un kļūdas labojums OV L 276, 92. lpp) redakcijā.

2 Šis lūgums izteikts tiesvedībā starp sabiedrību Proxxon GmbH (turpmāk tekstā – “Proxxon”), Vācija, un Oberfinanzdirektion Köln par to, kā KN klasificēti dažādi skrūvēšanai paredzēti rokas darbarīki, proti, uzgriežņu atslēgas, uzgriežņu atslēgu maiņgalviņas un svīķurbī ieliekami skrūvgrieži.

Atbilstošās tiesību normas

3 KN, kas izveidota ar Regulu Nr. 2658/87, ir veidota, pamatojoties uz preču aprakstīšanas un kodēšanas harmonizēto sistēmu (turpmāk tekstā – “HS”), ko izstrādājusi Muitas sadarbības padome, kas vēlāk kļuvusi par Pasaules Muitas organizāciju un kas dibināta ar 1983. gada 14. jūnijā Briselē noslēgto starptautisko konvenciju, kas Kopienas vārdā apstiprināta ar Padomes 1987. gada Lēmumu 87/369/EEK (OV L 198, 1. lpp.). Pozīcijas un apakšpozīcijas tajā ietvertas ar sešiem HS cipariem, bet septītais un astotais cipars norāda uz KN iedibināto apakšiedalījumu.

4 KN otrās daļas XV sadaļas 83. nodaļas nosaukums ir: “Parasto metālu darbarīki, ierīces un galda piederumi; to daļas no parastā metāla”.

5 Minētajās nodaļās redakcija ir šāda:

“1. Šajā nodaļā [..] ietilpst tikai instrumenti un piederumi ar asmeņiem, griezējšķautnēm, darbvirsmām vai citām darbīgajām daļām no:

a) parastajiem metāliem;

[..].

2. Šajā nodaļā ietverto parastā metāla izstrādājumu daļas klasificē kopā ar izstrādājumiem, kuriem tās domātas, izņemot īpaši minētas daļas un rokas instrumentu turētājus (pozīcija 8466) [..].”

6 Pozīcija 8204, kas ietverta 82. nodaļā, ir nosaukta šādi: “Uzgriežņu atslēgas, rokas (ieskaitot torsiometrus, bet izņemot grieztaviņas) uzgriežņu atslēgu maiņgalviņas, ar rokturiem vai bez tiem”.

7 Tajā pašā nodaļā ietvertās pozīcijas 8205 nosaukums ir: “Rokas darbarīki (ieskaitot dimanta stiklgriežus), kas citur nav minēti; lodlampas, skrūvspīles, spīles un tamlīdzīgi izstrādājumi, izņemot darbgaldu piederumus un detaļas, pārnēsājamās ēzes, rokas vai kājas piedziņas slīpripas ar rāmi”.

8 Pozīcijas 8206, kas ietverta 82. nodaļā, nosaukums ir šāds: “Divu vai vairāku darbarīku, kas iekļauti pozīcijās 8202–8205, komplekti, kas iesaiņoti pārdošanai mazumtirdzniecībā”.

9 Šajā nodaļā arī iekļautā pozīcija 8207 ir nosaukta šādi: “Maināmie instrumenti (ar mehānisku piedziņu vai bez tās) rokas darbarīkiem vai darbgaldiem (piemēram, presēšanai, štancēšanai, vītņošanai, urbšanai, izvirpošanai, caurvilkšanai, frēzēšanai, virpošanai vai savērpšanai), ieskaitot instrumentus metālu vilkšanai vai presēšanai, instrumenti klinšu vai grunts urbšanai”.

10 Šajā pēdējā pozīcijā ir ietverta apakšpozīcija 8207 90 30, kuras nosaukums ir: “svīķurbī ieliekami skrūvgrieži”.

11 Saskaņā ar KN interpretēšanas vispārīgajiem noteikumiem, kas ietverti tās pirmās daļas I sadaļas A punktā (turpmāk tekstā – “vispārīgie noteikumi”):

“Kombinētajā nomenklatūrā preces klasificē pēc šādiem principiem.

1. Iedaļu, nodaļu un apakšnodaļu virsraksti doti tikai ērtības labad; juridiski klasifikāciju nosaka pozīciju ieraksti un iedaļu un nodaļu piezīmes, kā arī, ja vien pozīcijās un piezīmēs nav noteikts citādi, tālāk izklāstītie noteikumi.

[..]

3. Ja, piemērojot 2. noteikuma b) punktu, vai cita iemesla dēļ preces pēc pirmā acu uzmetiena var klasificēt divās vai vairākās pozīcijās, klasifikāciju izdara šādi:

a) priekšroku dod pozīcijai, kurā ir konkrētāks preces apraksts, nevis pozīcijām, kurās preces apraksts ir vispārīgāks. Ja tomēr katra no divām vai vairākām pozīcijām attiecas tikai uz daļu materiālu vai vielu, kas ietilpst jauktās vai saliktās precēs, vai arī tikai uz atsevišķām sastāvdaļām mazumtirdzniecības komplektos, tad šādas pozīcijas uzskata par vienlīdz konkrētām pat tad, ja kādā no tām preču apraksts ir pilnīgāks vai precīzāks;

b) ja sajaukumus, saliktas preces, kas izgatavotas no dažādiem materiāliem vai sastāv no dažādiem komponentiem, kā arī preces, kas iesaiņotas komplektos mazumtirdzniecībai, nevar klasificēt atbilstīgi šā noteikuma a) punktam, tās klasificē pēc materiāliem vai sastāvdaļām, kas nosaka preces pamatīpašības, ja vien šo principu iespējams piemērot;

c) ja preces nevar klasificēt atbilstīgi šā noteikuma a) vai b) apakšpunktam, tās klasificē pozīcijā ar lielāko kārtas numuru no vienlīdz pieļaujamām pozīcijām.”

Pamata prāva un prejudiciālie jautājumi

12 Proxxon ieved Vācijā un citās dalībvalstīs trešo valstu izcelsmes skrūvēšanai paredzētus rokas darbarīkus. Šie darbarīki tiek ievesti vai nu kastītēs, komplektos pa vairākiem, vai arī atsevišķi.

13 Pēc Vācijā veiktās muitas kontroles Proxxon apstrīdēja Oberfinanzdirektion Köln neatbilstošas izziņas par tarifiem attiecībā uz vienu uzgriežņu atslēgu, uzgriežņu atslēgu maiņgalviņu un svīķurbī ieliekamu skrūvgriežu partiju. Šajā sakarā tā ierosināja šīs preces klasificēt KN 8204 pozīcijā. Atbildētāja pamata prāvā laida klajā trīspadsmit neatbilstošas izziņas par tarifiem, klasificējot Proxxon ievestos darbarīkus dažādās tarifu pozīcijās atkarībā no to tipa un sastāva, proti, KN pozīcijās 8205, 8206 un 8207.

14 Proxxon par šīm neatbilstošajām izziņām par tarifiem iesniedza sūdzības. Atbildētāja pamata lietā ar 2002. gada 9. oktobra lēmumu minētās sūdzības noraidīja kā nepietiekoši pamatotas. Proxxon šo lēmumu apstrīdēja Finanzgericht Düsseldorf, pamatojot, ka visi pamata prāvā minētie darbarīki ir klasificējami KN pozīcijā 8204.

15 Finanzgericht Düsseldorf nolēma tiesvedību apturēt un uzdot Tiesai šādus prejudiciālus jautājumus:

“1) Vai atsevišķi ievestas uzgriežņu atslēgu maiņgalviņas ar četrkantaino uzgali rīkojumā aprakstītā veida skrūvēm ar rievu, ar krustiņu, TX (piecstūra gremdgalvas) skrūvēm un sešstūrainas gremdgalvas skrūvēm ir iekļaujamas pozīcijā 8204?

2) Vai atsevišķi ievestas rīkojumā aprakstītā veida četrstūra sistēmas sastāvdaļas, kas to izmantošanā tieši neskar savienojuma elementu (uzgrieznis, skrūve), ir iekļaujamas pozīcijā 8204?

3) Vai atsevišķi ievestas rīkojumā sīkāk aprakstītā veida dinamometriskās četrstūra sistēmas atslēgas ir iekļaujamas pozīcijā 8204?”

Par prejudiciālajiem jautājumiem

Ievada apsvērums

16 Rakstiskajos apsvērumos Luksemburgas valdība pēc būtības lūdz Tiesu iesniedzējtiesas trijos prejudiciālajos jautājumos norādītos “dažus komplektus”, piemērojot 3. vispārīgā noteikuma b) apakšpunktu, klasificēt KN pozīcijā 8466 10 vai vismaz 8204.

17 Šajā sakarā ir jāatgādina – kā tas izriet no pastāvīgās judikatūras, – EKL 234. pantā paredzētā procedūra ir instruments sadarbībai starp Tiesu un valsts tiesām, pateicoties kurai Tiesa valstu tiesām var sniegt Kopienu tiesību interpretāciju, kas tām nepieciešama, lai atrisinātu tajās ierosinātās lietas. Šajā sakarā jāatgādina, ka tikai valsts tiesas, kuras iztiesā prāvu un kurām ir jāuzņemas atbildība par pieņemamo tiesas nolēmumu, ir tās, kas var noteikt, ņemot vērā katras lietas īpatnības, cik nepieciešams ir prejudiciālais nolēmums šīs tiesas sprieduma taisīšanai un cik piemēroti ir Tiesai uzdotie jautājumi (skat. it īpaši 1990. gada 18. oktobra spriedumu apvienotajās lietās C‑297/88 un C‑197/89 Dzodzi, Recueil, I‑3763. lpp., 33. un 34. punkts; 1990. gada 8. novembra spriedumu lietā C‑231/89, Gmurzynska‑Bscher, Recueil, I‑4003. lpp., 18. un 19. punkts, un 2001. gada 11. janvāra spriedumu lietā C‑403/98 Monte Arcosu, Recueil, I‑103. lpp., 21. punkts).

18 Šajā gadījumā iesniedzējtiesa prejudiciālos jautājumus no faktu viedokļa ir ierobežojusi ar “atsevišķi ievestām” precēm. Tādēļ nav iemesla pārkāpt šo ietvaru un, kā ierosina Luksemburgas valdība, veikt atsevišķu šo preču komplektu klasifikāciju.

Par pirmo jautājumu

Tiesai iesniegtie apsvērumi

19 Proxxon uzskata, ka pirmajā jautājumā minētās preces ir jāklasificē KN 8204 pozīcijā. Tā apstrīd “svīķurbī ieliekamo skrūvgriežu” klasifikāciju, ko iesniedzējtiesa norādījusi šīm precēm. Pēc Proxxon teiktā, uzgriežņu atslēgu maiņgalviņas pamata lietā ir jāklasificē atkarībā no tā, vai tās ir tā sauktās mātes (tas ir, domātas, lai tajās ievietotu savienojuma elementu) vai “tēva” (tas ir, domātas ievietot savienojuma elementā). Proxxon uzskata, ka KN pozīcijā 8204 starp attiecīgajiem priekšmetiem nav nošķirti tādi, kuri domāti, lai tajos ievietotu savienojuma elementu, vai kuri domāti ievietošanai savienojuma elementā. Proxxon arī apgalvo, ka attiecīgo preču īpatnība ir to nomaināmība, jo pastāv iespēja savienot uzgriežņu atslēgas, kā arī viena un otra veida uzgriežņu atslēgu maiņgalviņas. Turklāt pamata prāvā minētajiem darbarīkiem ir viens pielietojums – kas ir objektīvs kritērijs tarifu klasificēšanai – proti, ieskrūvēt vai izskrūvēt paredzētās skrūves, kurām ir dažādu profilu galviņas, tādējādi palīdzot saskaņot ar roku darbināmu skrūvgriežu pielietojumu. Visbeidzot, Proxxon apgalvo, ka KN apakšpozīcijā 8207 90 30 ir paredzēti tikai svīķurbī ieliekami skrūvgrieži, kas izmantojami jo īpaši tikai vienkāršos rokas darbarīkos, kas aprakstīti pozīcijā 8205, kā arī to, ka pozīcija 8204 attiecas uz “darbarīkiem, kas darbināmi ar atslēgām”.

20 Eiropas Kopienu Komisija uzskata, ka pirmajā jautājumā norādītās preces ir jāklasificē KN pozīcijā 8207. Faktiski iesniedzējtiesa tās ir klasificējusi kā “svīķurbī ieliekamus skrūvgriežus”. Apakšpozīcijā 8207 90 30 ir īpaši iekļauti “svīķurbī ieliekami skrūvgrieži”. Turklāt Komisija uzskata, ka tas būtu pretēji šīs apakšpozīcijas mērķim, ja, ņemot vērā šo īpašo apakšpozīciju, pamata prāvā minētās preces tiktu klasificētas atkarībā no darbarīka, ar ko tās tiek kopā lietotas.

Tiesas atbilde

21 Saskaņā ar pastāvīgo judikatūru, lai nodrošinātu tiesisko drošību un kontroles iespējas, noteicošais kritērijs preču klasifikācijai pēc tarifiem vispārējā veidā ir to objektīvās īpašības un īpatnības, kas definētas KN un sadaļu piezīmēs vai nodaļā (skat. it īpaši 2000. gada 26. septembra spriedumu lietā C‑42/99 Eru Portuguesa, Recueil, I‑7691. lpp., 13. punkts, 2005. gada 15. septembra spriedumu lietā C‑495/03 Intermodal Transports, Krājums, I‑8151. lpp., 47. punkts, un 2005. gada 8. decembra spriedumu lietā C‑445/04 Possehl Erzkontor, Krājums, I‑10721. lpp., 19. punkts).

22 KN, kā arī HS paskaidrojošām piezīmēm ir būtiska loma dažādu tarifa pozīciju piemērojamības interpretācijā, tomēr tām nav obligāta juridiska rakstura. Līdz ar to minēto piezīmju saturam ir jābūt saderīgam ar KN normām un tās nevar grozīt [šo normu] piemērojamību (skat. iepriekš minētos spriedumus lietās Intermodal Transports, 48. punkts, un Possehl Erzkontor, 20. punkts).

23 Tā kā Tiesai ir jāizskata lieta par prejudiciālo nolēmumu tarifu klasifikācijas jomā, tai ir jāpaskaidro iesniedzējtiesai kritēriji, kuru pielietojums tai ļautu attiecīgās preces pareizi klasificēt KN, bet tai nav jāuzņemas šī klasificēšana pašai, jo Tiesas rīcībā ne vienmēr ir šim uzdevumam nepieciešamā informācija. Valsts tiesa katrā gadījumā ir labākā pozīcijā, lai veiktu šo uzdevumu (2002. gada 7. novembra spriedums apvienotajās lietās no C‑260/00 līdz C‑263/00 Lohmann un Medi Bayreuth, Recueil, I‑10045. lpp., 26. punkts).

24 Ciešā sadarbība valsts tiesu un Eiropas Kopienu Tiesas starpā, kā tas paredzēts EKL 234. pantā par prejudiciālā nolēmuma procedūru, ir balstīta uz savstarpēju funkciju sadali (2000. gada 30. marta spriedums lietā C‑236/98 JämO, Recueil, I‑2189. lpp., 30. punkts) un ir instruments, ar kura palīdzību Tiesa valstu tiesām sniedz Kopienu tiesību interpretāciju, kas nepieciešama tajās ierosināto lietu izspriešanai (iepriekš minētie spriedumi lietās Monte Arcosu, 21. punkts, un Lohmann un Medi Bayreuth, 27. punkts).

25 Pamata prāvā iesniedzējtiesa attiecīgās preces ir kvalificējusi kā “svīķurbī ieliekamus skrūvgriežus”. Šāda kvalifikācija izriet no faktu konstatācijas, ko Tiesa prejudiciāla nolēmuma procedūras ietvaros nevar apšaubīt. Turklāt pietiek norādīt, ka iesniedzējtiesa nelūdz Tiesu paust viedokli par šo uzgriežņu klasifikāciju, bet gan aprobežojas tikai ar jautājumu par to klasifikāciju.

26 Saskaņā ar vispārīgajiem noteikumiem specifiskākā pozīcija prevalē pār vipārīgākajām (iepriekš minētais spriedums lietā Possehl Erzkontor, 21. punkts). Šajā sakarā KN 82. nodaļas 2. punktā noteikts, ka šajā nodaļā ietverto parastā metāla izstrādājumu daļas klasificē kopā ar izstrādājumiem, kuriem tās domātas, izņemot īpaši pieminētas daļas.

27 Tāpat to uzsver Komisija, ka ir acīmredzami, ka KN apakšpozīcija 8207 90 30 īpaši paredz “svīķurbī iestiprināmus skrūvgriežus”. Turklāt tādēļ, ka šādas maiņgalviņas tiek izmantotas citos darbarīkos, tās klasificēt atkarībā no šo darbarīku klasifikācijas būtu pretrunā šīs īpašās apakšpozīcijas mērķim. Ar šādu risinājumu zustu jebkāda KN apakšpozīcijas 8207 90 30 jēga.

28 Ņemot vērā iepriekš minēto, uz pirmo jautājumu ir jāatbild, ka KN pozīcija 8204 ir interpretējama tādējādi, ka tajā neietilpst atsevišķi ievestas uzgriežņu atslēgu maiņgalviņas ar četrkantaino uzgali rīkojumā sīkāk aprakstītā veida skrūvēm ar rievu, ar krustiņu, TX (piecstūra gremdgalvas) skrūvēm un sešstūrainas gremdgalvas skrūvēm.

Par otro jautājumu

Tiesai iesniegtie apsvērumi

29 Proxxon uzskata, ka tādas četrkantaino uzgaļu sistēmas kā iesniedzējtiesas lēmumā aprakstītās ir iekļaujamas KN 8204 pozīcijā. Tas, vai pastāv tieša saikne starp saistelementiem un skrūvēm vai mātes atslēgām, nav nošķiršanas vajadzībām objektīvs raksturojošais elements un tādējādi arī nevar būt tarifu klasifikācijas elements. Turklāt šie saistelementi, pat ja tie tiktu ievesti atsevišķi, ir vienas sistēmas daļas un ir izmantojami tikai šīs sistēmas ietvaros. Visbeidzot, tie nav minēti nevienā KN 82. nodaļas pozīcijā.

30 Komisija, gluži kā Proxxon, uzskata, ka otrajā jautājumā minētās preces ietilpst KN 8204 pozīcijā. Ņemot vērā šo saistelementu funkciju (jo tie ir darbarīka sistēmas sastāvdaļas un tajos var ievietot dažādas maiņgalviņas), ir jāizslēdz, ka šīs preces varētu klasificēt kā svīķurbī ieliekamus skrūvgriežus KN 8207 pozīcijas izpratnē. Turklāt šo preču starpā var būt arī uzgriežņu atslēgu maiņgalviņas, kas skaidri ir ietvertas KN pozīcijā 8204. Visbeidzot, saskaņā ar KN 82. nodaļas 2. punktu šajā nodaļā ietilpstošo preču daļas ir jāklasificē kopā ar tām.

Tiesas atbilde

31 Svarīgi arī atgādināt, ka saskaņā ar Tiesas judikatūru tarifu klasifikācijas vajadzībām objektīvu kritēriju var sniegt preces paredzētā izmantošana, ja tā ir raksturīga precei; šādu raksturīgumu jāspēj novērtēt, vadoties no [preces] objektīvajām īpašībām un pazīmēm (2001. gada 5. aprīļa spriedums lietā C‑201/99 Deutsche Nichimen, Recueil, I‑2701. lpp., 20. punkts; 2004. gada 4. marta spriedums lietā C‑130/02 Krings, Recueil, I‑2121. lpp., 30. punkts, un 2005. gada 17. marta spriedums lietā C‑467/03 Ikegami, Krājums, I‑2389. lpp., 23. punkts).

32 Kā norādījusi Proxxon un Komisija, četrstūrainās sistēmas elementi, kuri aprakstīti iesniedzējtiesas lēmumā [par prejudiciāla jautājuma uzdošanu], ietilpst KN pozīcijā 8204. Šo elementu sastāvā var būt uzgriežņu atslēgu maiņgalviņas un tās, arī ar rokturi, ietilpst šajā pozīcijā. Turklāt saskaņā ar KN 82. nodaļas 2. punktu “šajā nodaļā ietverto parastā metāla izstrādājumu daļas klasificē kopā ar izstrādājumiem, kuriem tās domātas”, kas nozīmē, ka saistelements, kas novietots starp rokturi vai darbojošos daļu un uzgriežņu atslēgas maiņgalviņu, ir klasificējams tāpat kā šī maiņgalviņa pati.

33 Ņemot vērā iepriekš minēto, uz otro jautājumu ir jāatbild, ka KN pozīcija 8204 ir interpretējama tādējādi, ka tajā ietilpst atsevišķi ievestie četrkantainās darbarīka sistēmas elementi, kuri aprakstīti iesniedzējtiesas lēmumā, kuriem izmantošanas procesā nav tiešas saskares ar savienojuma elementu.

Par trešo jautājumu

Tiesai iesniegtie apsvērumi

34 Proxxon, Komisija un Luksemburgas valdība uzskata, ka torsiometri ietilpst KN 8204 pozīcijā, jo tie šajā pozīcijā ir skaidri norādīti.

Tiesas atbilde

35 Tas, ka KN pozīcijā 8204 ir paredzēti torsiometri, ir acīmredzams.

36 Arī kā uzsver Komisija – atgādinot iesniedzējtiesas konstatēto – torsiometriem ir raksturīgs tas, ka tajos var ievietot dažādu veidu maiņgalviņas, arī svīķurbī ieliekamus skrūvgriežus. Turklāt nekas neliecina pret to, ka ar KN 8204 pozīcijas torsiometra jēdzienu ir jāsaprot arī tādas preces, kas parasti tā tiek sauktas tirdzniecībā, ciktāl šo preču objektīvā īpatnība ir tāda, ka tajās var ievietot nomaināmas kustīgās daļas un ka tās veicina skrūvēšanas procesu.

37 Ņemot vērā iepriekš minēto, uz trešo jautājumu ir jāatbild, ka KN pozīcija 8204 ir interpretējama tādējādi, ka tajā ietilpst atsevišķi ievesti četrkantainās darbarīka sistēmas torsiometri, kuru veids aprakstīts iesniedzējtiesas lēmumā.

Par tiesāšanās izdevumiem

38 Attiecībā uz pamata lietas dalībniekiem šī tiesvedība ir stadija procesā, kuru izskata iesniedzējtiesa, un tā lemj par tiesāšanās izdevumiem. Tiesāšanās izdevumi, kas radušies, iesniedzot apsvērumus Tiesai, un kas nav minēto lietas dalībnieku tiesāšanās izdevumi, nav atlīdzināmi.

Ar šādu pamatojumu Tiesa (sestā palāta) nospriež:

1) Kombinētās nomenklatūras apakšpozīcija 8204 Padomes 1987. gada 23. jūlija Regulas (EEK) Nr. 2658/87 par tarifu un statistikas nomenklatūru un kopējo muitas tarifu Pielikumā Nr. 1 tā Komisijas 2000. gada 13. oktobra Regulas (EK) Nr. 2388/2000 redakcijā ir interpretējama tādējādi, ka tajā nav ietvertas atsevišķi ievestas uzgriežņu atslēgu maiņgalviņas ar četrkantaino uzgali lēmumā [par prejudiciāla jautājuma uzdošanu] aprakstītā veida skrūvēm ar rievu, ar krustiņu, TX (piecstūra gremdgalvas) skrūvēm un sešstūrainas gremdgalvas skrūvēm;

2) Kombinētās nomenklatūras 8204 pozīcija ir interpretējama tādējādi, ka tajā ietilpst atsevišķi ievestas lēmumā [par prejudiciāla jautājuma uzdošanu] aprakstītā veida četrstūrainās sistēmas sastāvdaļas, kas to izmantošanā tieši neskar savienojuma elementu;

3) Kombinētās nomenklatūras 8204 pozīcija ir interpretējama tādējādi, ka tajā ietilpst atsevišķi ievestas lēmumā [par prejudiciāla jautājuma uzdošanu] aprakstītā veida dinamometriskās četrstūra sistēmas atslēgas.

[Paraksti]